શુક્રવારના રોજ ભાજપે ઇડર બેઠક માટે ગુજરાતી ફિલ્મોના જાણીતા અને લોકપ્રિય યુવા અભિનેતા હિતુ કનોડિયાની પસંદગી કરી હતી અને એ સાથે જ તેમના સમર્થકો ઝૂમી ઉઠ્યા હતા. એક તરફ જ્યાં હિતુ કનોડિયાના ચાહકો પ્રસન્ન થયા હતા, ત્યાં કેટલાક લોકોએ વિરોધ પણ વ્યક્ત કર્યો હતો. ભાજપે આ વખતે રમણલાલ વોરાના સ્થાને હિતુ કનોડિયાને ઇડર બેઠક પરથી ઉતારવાનું નક્કી કર્યું છે, એ સામે કેટલાક સ્થાનિક લોકોએ વિરોધ નોંધાવ્યો છે. ખાસ કરીને ઇડરમાં તેમજ આસપાસના દલિત સમાજમાં ભાજપે કરેલ હિતુ કનોડિયાની પસંદગી સામે રોષ ફેલાયો છે. રોષે ભરાયેલા લોકોએ બેનર લઇને હિતુ કનોડિયાનો વિરોધ શરૂ કર્યો હતો, તેમજ ભાજપ સ્થાનિક ઉમેદવાર પસંદ કરે તેવી માંગણી પણ કરી હતી.